མེ་མོ་བྱ་སྤྱི་ལོ་༡༡༧༧ལོར་སྐྱོབ་པ་རིན་པོ་ཆེ་དགུང་གྲངས་སུམ་ཅུ་སོ་ལྔའི་སྟེང་འོན་དུ་ཕེབས་ནས་མཁན་པོ་ཞང་སུམ་ཐོག་པ་དང་།སློབ་དཔོན་རྩི་ལུང་པ།གསང་སྡེ་སྟོན་པ།གཉལ་བ་འདུལ་འཛིན་སོགས་དགེ་འདུན་གྲངས་ཚང་བའི་དབུས་སུ་རབ་བྱུང་བསྙེན་རྫོགས་ཀྱི་སྡོམ་པ་བཞེས།ལོ་གསུམ་རིང་ཕག་གྲུའི་གདན་ས་བསྐྱངས།དེ་ནས་ནང་ཤོད་མཁན་པོ་དང་།ཕ་ཇོ་རྡོ་རྗེ་རྒྱལ་མཚན་གཉིས་ཀྱིས་འབྲི་གུང་ཞེས་པ་ཤིང་སེ་བའི་ནགས་ཁྲོད་ཚང་ཚིང་དུ་འཁྲིགས་པའི་དབེན་པའི་བསྟི་གནས་ཡིད་དགའ་བ་ཞིག་ཡོད་པ་དེར་བྱོན་ན་དགེ་སྦྱོར་དང་འཕྲིན་ལས་ཤིན་ཏུ་ཆེ་བ་འོང་ཞེས་ཞུས་པས་དེར་དགྱེས་ནས།སྔོན་གསང་ཕུར་ཕེབས་ཏེ་སློབ་དཔོན་གཙང་ནག་པ་ལས་སེམས་བསྐྱེད་ཞུས།དེ་ནས་འབྲི་གུང་གཞུ་སྟོད་དུ་ཕེབས་སོ།།བོད་རབ་བྱུང་གསུམ་པའི་ས་ཕག་སྤྱི་ལོ་༡༡༧༩སྐྱོབ་པ་རིན་པོ་ཆེ་དགུང་གྲངས་སོ་བདུན་ལ་ཕེབས་སྐབས་དགེ་འདུན་ཞལ་གྲངས་བརྒྱ་སྐོར་ཙམ་ཡོད་པའི་འབྲི་མཐིལ་བྱང་ཆུབ་གླིང་དགོན་པ་དེ་ཕྱག་བཏབ།དེ་ནས་རིམ་བཞིན་ལོ་གསུམ་རིང་གསེར་ཁང་དང་།བླ་ཡེལ་ཆེན་མོ།འགྲོ་མགོན་ཕག་མོ་གྲུབ་པའི་དངུལ་སྐུ་གཟིམ་སྤྱིལ་སོགས་བཞེངས།དབོར་སྒོམ་པ་རྡོ་རྗེ་སེང་གེ་འཕྲིན་ལས་ཀྱི་བྱེད་པོར་བསྐོས།དགེ་འདུན་མང་པོ་འདུས་པར་ཟབ་རྒྱས་ཀྱི་ཆོས་འཁོར་བསྐོར།ཡི་དམ་གྱི་གཙོ་བོ་བདེ་མཆོག་དྲིལ་བུ་ལྷན་སྐྱེས་ལྷ་ལྔ་མཛད།ཐུན་མོང་གི་དགོངས་པ་གསལ་བར་མཛད་པ་ཐེག་ཆེན་བསྟན་པའི་སྙིང་པོ་དང་ཐུན་མོང་མ་ཡིན་པའི་དགོངས་པ་གསལ་བར་མཛད་དགོངས་གཅིག་སོགས་བརྩམས།དེ་ནས་བཟུང་འབྲི་གུང་བཀའ་བརྒྱུད་ཀྱི་བསྟན་པའི་སྲོལ་འཛུགས་པར་མཛད་དོ།།